Document ID: 32004D0764

KOMISIJAS LĒMUMS
(2004. gada 22. oktobris)
par maksimālā termiņa pagarināšanu, kas noteikts ausu krotāliju ieviešanai attiecībā uz atsevišķiem liellopiem, kas tiek turēti dabas rezervātos Nīderlandē
(izziņots ar dokumenta numuru K(2004) 4013)
(autentisks ir vienīgi teksts holandiešu valodā)
(Dokuments attiecas uz EEZ)
(2004/764/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Eiropas Parlamenta un Padomes 2000. gada 17. jūlija Regulu (EK) Nr. 1760/2000, ar ko izveido liellopu identifikācijas un reģistrācijas sistēmu un paredz liellopu gaļas un liellopu gaļas produktu marķēšanu, kā arī atceļ Padomes Regulu (EK) Nr. 820/97 (1), un jo īpaši tās 4. panta 2. punktu,
ņemot vērā Nīderlandes iesniegto pieprasījumu,
tā kā:
(1)
Praktisku grūtību dēļ Nīderlande ir pieprasījusi liellopu apzīmēšanai ar krotālijām dabas rezervātos noteiktā maksimālā termiņa pagarinājumu līdz divpadsmit mēnešiem.
(2)
Šie dzīvnieki galvenokārt tiek turēti dabas aizsardzības un ainavas saglabāšanas nolūkos, nevis ražošanai. Tie tiek turēti ekstensīvas saimniecības apstākļos un neiežogotās platībās, nodrošinot teļu pastāvīgu atrašanos mātes tuvumā.
(3)
Ir pamatoti ņemt vērā Nīderlandes pieprasījumu, nodrošinot, lai maksimālā termiņa pagarinājums neietekmētu Nīderlandes datu bāzē pieejamo informāciju attiecībā uz liellopiem un lai nepārvietotos liellopi, kuri vēl nav apzīmēti.
(4)
Mātes identitāti tiem liellopiem, kuri līdz sešu mēnešu vecumam vēl nav apzīmēti, noskaidro ar DNS testa palīdzību. Ņemot vērā šo papildu garantiju, maksimālais apzīmēšanas termiņš nedrīkstētu pārsniegt divpadsmit mēnešus.
(5)
Šī atkāpe attiecas tikai uz ierobežotu saimniecību skaitu, kuras saskaņā ar noteiktajiem kritērijiem ir individuāli apstiprinātas kā dabas rezervāti un par kurām ir iesniegta informācija Komisijai.
(6)
Nīderlandes iestādes apņemas nepiemērot šo atkāpi attiecībā uz liellopu identifikācijas un reģistrācijas sistēmu.
(7)
Šajā lēmumā paredzētie pasākumi ir saskaņā ar Eiropas Lauksaimniecības virzības un garantiju fonda komitejas atzinumu,
IR PIEŅĒMUSI ŠO LĒMUMU.
1. pants
Nīderlandei tiek atļauts līdz divpadsmit mēnešiem pagarināt maksimālo termiņu, kas noteikts Regulas (EK) Nr. 1760/2000 4. panta 2. punktā par teļu, kas tiek turēti dabas rezervātos, apzīmēšanu ar krotālijām, ar noteikumu, ka tiek izpildīti visi šajā lēmumā izklāstītie nosacījumi.
Šis pagarinājums nedrīkst ietekmēt kompjuterizētās liellopu datubāzes informācijas kvalitāti.
2. pants
1. Jāatļauj 1. pantā paredzētais pagarinājums, ievērojot visus 2. līdz 5. punktā izklāstītos nosacījumus.
2. Dzīvniekiem ir jābūt dzimušiem dabas rezervātā, kuru saskaņā ar 3. pantu apstiprinājusi kompetenta iestāde.
3. Informācija par katra teļa piedzimšanu kompetentajai iestādei jāsniedz termiņā, ko Nīderlande nosaka saskaņā ar Regulas (EK) Nr. 1760/2000 7. panta 1. punktu.
4. Teļi jāiezīmē ar krotālijām, pirms tie sasniedz divpadsmit mēnešu vecumu.
5. Dzīvnieki nekādā gadījumā nedrīkst pamest dabas rezervātu, pirms tie ir apzīmēti ar krotālijām.
6. Teļiem, kuri tiek apzīmēti pēc sešu mēnešu vecuma, mātes identitāti pārbauda ar DNS testa palīdzību.
3. pants
1. Kompetentā iestāde saskaņā ar šo lēmumu var apstiprināt dabas rezervātu, ja tas atbilst šādiem noteikumiem:
a)
dabas rezervāts ir saimniecība, kurā dzīvnieki galvenokārt tiek turēti dabas aizsardzības un ainavas saglabāšanas nolūkos;
b)
dabas rezervāta teritorija ir vismaz 100 hektāri;
c)
gada vidējais efektīvais ganāmpulka blīvums ir mazāks par 0,5 dzīvniekiem, kas vecāki par divpadsmit mēnešiem, uz hektāru;
d)
dzīvnieki tiek audzēti brīvībā pilnīgi ekstensīvā sistēmā, nodrošinot teļu atrašanos mātes tuvumā.
2. Kompjuterizētās liellopu datu bāzes ierakstos jābūt skaidri noteiktam, ka saimniecības statuss ir dabas rezervāts ar pagarinātu apzīmēšanas termiņu.
3. Kompetentā iestāde iesniedz Komisijai dabas rezervātu sarakstu, kas ir apstiprināti saskaņā ar 1. punktu.
4. pants
Šis lēmums ir adresēts Nīderlandes Karalistei.
Briselē, 2004. gada 22. oktobrī

Labels: 20
3
6
12
18